Reglamento 12 straipsnyje nustatyta: „Iki 2012 m. rugpjūčio 20 d. ir po to kas trejus metus Komisija pateikia Europos Parlamentui ir Tarybai ataskaitą apie statistiką, kaupiamą vadovaujantis šiuo reglamentu, ir jos kokybę“.

Be to, pagal Reglamentą parengtais statistiniais duomenimis reguliariai naudojasi nacionalinės administracijos, tarptautinės organizacijos, mokslo darbuotojai ir pilietinės visuomenės grupės, dirbančios įvairiose srityse, įskaitant imigrantų integraciją, nacionalinių prieglobsčio ir imigracijos procedūrų plėtojimą ir stebėjimą bei gyventojų skaičiaus ir darbo jėgos prognozes.

Nuo 2016 m. Europos Komisijos migracijos ir demografijos žinių centras plačiai naudoja migracijos ir tarptautinės apsaugos statistinius duomenis, kad su politika susijusios žinios ir įrodymais pagrįsta analizė būtų integruotos formuojant ES politiką. Be paramos Europos migracijos darbotvarkei, centras dėmesį skiria migracijos pokyčiams pasaulyje ir jų demografiniam poveikiui ES vidutinės trukmės ir ilgesniu laikotarpiu. Jungtinis tyrimų centras vykdo kasdienę centro veiklą. Eurostatas daugiausia prisideda prie jo veiklos teikdamas Europos statistiką apie migrantų grupes ir srautus, gyventojų grupes pagal pilietybę ir gimimo šalį, teisėtą migraciją, prieglobstį ir neteisėtą migraciją.

Remiantis šia direktyva duomenys bus pradėti rinkti 2020 m., o ataskaitiniai metai bus 2019 m. Be to, pagal Direktyvą parengti statistiniai duomenys turi būti atskirai įvertinti. Todėl jie nebuvo įtraukti į šioje ataskaitoje pateiktą kokybės vertinimą. Tai taip pat pasakytina apie neseniai pradėtą duomenų rinkimą, susijusį su Sezoninių darbuotojų direktyva ir Asmenų perkėlimo bendrovių viduje direktyva, pagal kurias 2017 m. ataskaitinių metų duomenys pradėti rinkti 2018 m.

Per 6 mėnesius pasibaigus ataskaitiniams metams

Per 3 mėnesius pasibaigus ataskaitiniams metams

Per 3 mėnesius pasibaigus kasmet teikiamų duomenų ataskaitiniam laikotarpiui

Per 2 mėnesius pasibaigus kas mėnesį / kas ketvirtį teikiamų duomenų ataskaitiniam laikotarpiui

Per 12 mėnesių pasibaigus ataskaitiniams metams

Migracijos statistiniai duomenys yra vieni iš labiausiai naudojamų Europos statistinių duomenų. Eurostato svetainės gyventojų skiltyje pateikiami turimi rodikliai, reglamentavimo sistema ir duomenų rinkimo metodai. Nuo 2016 m. ji užėmė pirmą vietą tarp šios svetainės teminių skilčių. 2015–2017 m. duomenų naudotojų susidomėjimas duomenimis apie migraciją, gyventojų skaičių pagal pilietybę ir gimimo šalį, taip pat apie pilietybės įgijimą nuolat augo. Per šį laikotarpį duomenys buvo naudojami 47 % daugiau. Susidomėjimas migracijos ir migrantų skaičiaus statistikos puslapiu didėjo santykinai panašiai (46 %). Nuo 2016 m. jis yra lankomiausias Eurostato svetainės vikio pobūdžio skilties „Paaiškinta statistika“ puslapis. Šie rezultatai patvirtina duomenų aktualumą vartotojams.

5.2.Tikslumas

Nuo 2015 m. ataskaitos pateikimo valstybės narės teikė dar tikslesnius duomenis. Taip yra dėl įvairių priežasčių. Valstybės narės toliau diegia labiau integruotas ir visapusiškesnes administracines sistemas, kuriose naudojami šiuolaikiški IT ir ryšių palaikymo metodai. Naujosios sistemos geriau atitinka Eurostato duomenų rinkimo metodologinius ir techninius reikalavimus. Valstybės narės nuolat teikė Eurostatui informaciją apie administracinių sistemų pokyčius, konsultavosi ir prašė patvirtinti, ar duomenys atitinka Reglamento reikalavimus.

Eurostatas renka metaduomenis (visų pirma su informaciją apie duomenų tikslumą), kuria, be kita ko, paaiškinami duomenų šaltiniai ir procedūros, duomenims taikomi vertinimai ar modeliavimo procesai ir galimas jų poveikis atitikčiai Reglamento apibrėžtims. Be to, pagal specialius kokybės klausimynus renkama konkretesnė informacija apie duomenų kokybę.

Nuo 2015 m. ataskaitos pateikimo dar sumažėjo trūkstamų ir neišsamių duomenų. Keletas nacionalinių valdžios institucijų patobulino taikomą tvarką, siekdamos užtikrinti, kad būtina informacija būtų renkama vykdant administracines procedūras, susijusias su imigracija ir tarptautine apsauga, ir patobulino kompiuterines sistemas, kad su šiais duomenimis būtų lengva susipažinti statistikos tikslais.

Galiausiai Eurostatas dalyvauja pabėgėlių ir šalies viduje perkeltųjų asmenų statistikos ekspertų grupės veikloje. Šiai grupei atlikus darbą, Jungtinės Tautos patvirtino tarptautines rekomendacijas dėl pabėgėlių statistikos. Šiomis rekomendacijomis nustatyti visuotiniai tarptautinės apsaugos statistinių duomenų rengimo standartai. Pavyzdžiui, jomis raginama užpildyti spragas ir nustatyti tinkamus perkeltųjų vaikų ir nelydimų nepilnamečių statistikos standartus.

Nors padėtis pagerėjo, tebėra konkrečių su duomenų, renkamų pagal 3 straipsnį, tikslumu susijusių problemų. Jos yra susijusios su nepakankama aprėptimi (t. y. asmenys neregistruoja savo gyvenamosios vietos) ir per didele aprėptimi (asmenys neišsiregistruoja, nes dažnai nėra nei įpareigojimo, nei paskatos tai daryti). Šias problemas padeda spręsti keitimasis migracijos duomenimis, kuriam palankias sąlygas sudaro Eurostatas (žr. 5.5.1 punktą).

5.3.Savalaikiškumas ir punktualumas

Atsižvelgiant į rūšį, duomenys turi būti pateikti per 2–12 mėnesių nuo ataskaitinės datos arba ataskaitinio laikotarpio pabaigos.

Nuo 2015 m. ataskaitos duomenys pradėti teikti punktualiau. Nacionaliniu lygmeniu įdiegus automatinės duomenų atrankos procedūras ir Eurostatui vykdant reguliarią stebėseną, dabar duomenys teikiami punktualiai. Kai kurios likusios problemos nesikartoja, pavyzdžiui, pavieniai darbuotojų trūkumo arba kompiuterinių sistemų gedimo sukelti trikdžiai.

Dėl savalaikiškesnio išsamesnių duomenų pagal Reglamentą teikimo atitinkamai pagerėjo Eurostato duomenų tvarkymo ir sklaidos savalaikiškumo ir punktualumo rodikliai. Nuo 2015 m. ataskaitos pateikimo dar sutrumpėjo laikotarpis nuo duomenų gavimo iki patvirtintų duomenų paskelbimo Eurostato svetainėje. Be to, diegiant automatines vidaus duomenų tvirtinimo procedūras su pranešimo nacionaliniams duomenų teikėjams apie nustatytas klaidas mechanizmu, dar labiau sutrumpėjo duomenų tvarkymo laikas.

5.4.Prieinamumas

Su visų keturių sričių (migracija, gyventojų grupės ir pilietybės įgijimas; prieglobstis; imigracijos teisės aktų vykdymo užtikrinimas; leidimai gyventi) migracijos duomenimis (ir metaduomenimis) galima nemokamai susipažinti Eurostato svetainės skyreliuose „Gyventojai (demografija, migracija ir prognozės)“ ir „Prieglobstis ir valdoma migracija“. Be to, šie duomenys yra įtraukti į įvairius rinkinius, pvz., „Paaiškinta Eurostato statistika“ ir „Pagrindiniai Europos duomenys“. Nuo 2015 m. ataskaitos pateikimo Eurostatas pasinaudojo galimybe skiltyje „Paaiškinta statistika“ (angl. Statistics Explained) paskelbti daugiau straipsnių teikdamas išsamesnę informaciją apie statistiką, tendencijas ir jų aiškinimą. Tokie straipsniai rengiami ir nuolat atnaujinami atsižvelgiant į visus pagal Reglamentą surinktus duomenis.

5.5.Palyginamumas ir suderinamumas

5.5.1.Sąvokų apibrėžtys

Problemas, susijusias su specifiniu apibrėžčių taikymu valstybėse narėse, ir toliau sunkiausia spręsti migracijos ir pilietybės įgijimo statistikos, kuriai taikomas Reglamento 3 straipsnis, srityje. Būtent šių duomenų rinkimas nacionalinėse sistemose skiriasi labiausiai, nes valstybės narės naudojasi įvairiais duomenų šaltiniais. Toliau dedamos pastangos siekiant įveikti likusias problemas. Pavyzdžiui, dvi valstybės narės negalėjo taikyti 12 mėnesių kriterijaus emigracijos srautams apibrėžti, nes kai kurios kitos nuolatinės gyvenamosios vietos valstybės narės imigracijos srautams apibrėžti taikė 6 mėnesių kriterijų; viena valstybė narė dar negali taikyti gyvenimo šalyje kriterijaus pilietybės įgijimui, nes tai apima pilietybės suteikimą asmenims, negyvenantiems valstybėje narėje.

Statistikos, kuriai taikomas Reglamento 3 straipsnis, nuoseklumas ir palyginamumas su demografiniais duomenimis, renkamais pagal Reglamentą (ES) Nr. 1260/2013, užtikrintas susitarus su valstybėmis narėmis dėl vienodų amžiaus apibrėžčių taikymo ir skirstymo, taip pat dėl ES suvestinių rodiklių apibrėžimo. Teigiamų pokyčių derinant apibrėžtis, metodus ir duomenų šaltinius pasiekta pasinaudojus 2011 m. ES gyventojų ir būstų surašymo rezultatais, taip pat naudojant „veidrodinius“ statistinius duomenis: Eurostatas suteikia valstybėms narėms priemonę keistis migracijos (emigracijos ir imigracijos) duomenimis. Vykstant tokiems mainams daug pasiekiama mažinant problemas, susijusias su registravimu ir išregistravimu (taip pat žr. 5.2 punktą).

4 skirsnyje paminėtos metodinės gairės toliau taikomos duomenų rinkimui pagal 4–7 straipsnius. Jos nuolat tobulinamos, kad jose būtų pateikiamos tikslesnės ir aiškesnės rekomendacijos dėl apibrėžčių ir sąvokų, susijusių su prieglobsčio, leidimų gyventi ir imigracijos teisės aktų vykdymo užtikrinimo duomenų rinkimu. Jose taip pat atsižvelgta į naujausius Europos teisės aktų pokyčius (žr. šios ataskaitos 3 skirsnį ir 2015 m. ataskaitą). Kita darbo tarptautiniu lygmeniu kryptis – tarptautinių rekomendacijų dėl pabėgėlių statistikos rengimas (žr. 5.2 punktą).

5.5.2.Duomenų šaltiniai

Nuo 2015 m. ataskaitos pateikimo valstybės narės pagerino pagal 3 straipsnį Eurostatui perduodamų statistinių duomenų kokybę rengdamos nacionalines apskaičiavimo metodikas ir atlikdamos skaičiavimus naudodamosi papildomais administracinių duomenų šaltiniais. Konkrečiai, kai kurios valstybės narės naudojasi atitinkamais šalių partnerių pateikiamų duomenų srautais, kad ištaisytų dėl polinkio nesiregistruoti ir neišsiregistruoti atsirandančias duomenų aprėpties klaidas. Tai padėjo išspręsti nepakankamo emigracijos srautų įvertinimo ir dvigubo dalies gyventojų skaičiavimo problemą. Eurostatas šios veiklos priežiūrą vykdė rengdamas išsamias diskusijas su nacionalinėmis statistikos institucijomis ir kitomis nacionalinėmis institucijomis bei padėdamas valstybėms narėms keistis duomenimis. Šioje labai sudėtingoje srityje pasiekta pažangos sprendžiant asmens duomenų apsaugos ir nacionalinės teisės aktų skirtumų problemas. Be to, dėl judėjimo laisvės ES, taip pat dėl asmens duomenų apsaugos klausimų atsirado griežtų apribojimų, susijusių su tolesniu migracijos statistikos, ypač ES piliečių statistikos, kokybės tobulinimu.